ෆේස්බුක් හරහා හඳුනාගත් තරුණයන් හා තරුණියන් පිරිසක් අවිස්සාවේල්ල- පුවක්පිටිය සිරිසඳ ප්‍රදේශයේ රහසිගතව පැවැත්වූ සාදයකදී මත්පෙති සමග ඒවා අලෙවි කළ බව කියන එහි සංවිධායකයා අත්අඩංගුවට ගත බව සුරාබදු දෙපාර්තමේන්තුව පවසනවා.මේ සම්බන්ධයෙන් විමසීමේදී සුරාබදු අධිකාරී ඡන්න වීරක්කොඩි කියා සිටියේ කොළඹ විශේෂ සුරාබදු ඒකකයේ ස්ථානාධිපති පී එන් හේමන්තගේ ප්‍රධානත්වයෙන් මෙම වැටලීම කළ බවයි.මෙවැනි මත්පෙති සාදයක් ගමක පැවැත්වීමේ දී වැටලු පළමු අවස්ථාව මෙය බව සඳහන්.රහසිගතව මෙම ස්ථානය වටලන අවස්ථාවේ දී මත් ද්‍රව්‍ය පානය නිසා එහි සිටි සියල්ලන් අධිකව මත වී සිටි බවද වාර්තා වනවා.29 ආරම්භ වූ මෙම සාදය 30 වන දා දක්වා ම පැවති බවද සඳහන්.මෙහි තිබී අධික වටිනාකමකින් යුත් විදෙස් මත්පැන් බෝතල විශාල ප්‍රමාණයක් ද සුරා බදු නිලධාරින් සොයාගෙන තිබෙනවා.කෙසේ වෙතත් මෙම ස්ථානයේ මත්පෙති සාදය පැවැත්වුවත් තවත් සාදයක් වෙනත් තැනක පවත්වා ඇති බවටද තොරතුරු වාර්තා වනවා.එම සාදය ද පුවක්පිටිය සිරිසඳ ගමේ පැවැත්වීමට තිබු නමුත් කිසියම් හේතුවක් නිසා එය වෙනත් තැනකට ගෙනගොස් තිබෙනවා.එමනිසා මෙතනට පැමිණි ෆේස්බුක් මිතුරන් මත්වීම තෝරාගෙන තිබෙනවා.මිට පෙර ද සමාජ ජාල වෙබ් අඩවි ඔස්සේ දැනුවත් කර හෝටලයකදී සාදයක් පවත්වාල එහිදී මත්ද්‍රව්‍ය භාවිත කර අසභ්‍ය ලෙස හැසිරුණු පිරිසකට මේ මස 16 වන දා උදම්මිට ගම්වැසියන් විරෝධය පළකිරීමේ සිද්ධියක් වාර්තා වුණා.අප වාර්තාකරු පැවසුවේ, තත්ත්වය පාලනය කිරීම සඳහා පොලීසියටද මැදිහත්වීමට ද සිදුවූ බවයි.සමාජ ජාල වෙබ් අඩවි ඔස්සේ තරුණ තරුණියන් දැනුවත් කරමින් මෙම සාදය 16 වන දා දවස පුරා පවත්වා තිබුණේ ජා ඇල - උදම්මිට හෝටලයකදීයි.එහි පළමු අදියර පසුගියදා  උස්වැටකෙයියාව ප්‍රදේශයේ හෝටලයකදී පවත්වා තිබුණේ එක් අයෙකුගෙන් රුපියල් 3000ක මුදලක් අය කරමින්.එම සාදයේ දෙවැනි අදියර උදම්මිට ප්‍රදේශයේ හෝටලයකදී පැවති අතර ඊට දහසකට ආසන්න පිරිසක් සහභාගී වී තිබෙනවා.සාදයේදී මත්පැන් සහ මත්ද්‍රව්‍ය විශාල ලෙස භාවිත කළ අදාළ පිරිස හෝටලයෙන් පිටතට පැමිණ අසභ්‍ය ලෙස හැසිරීම හේතුවෙන් ගම්වැසියන් ඊට දැඩි විරෝධය පළකළා.